Vrou vas nadat seuntjie (3) byna ontvoer is | Netwerk24
Deur Alet van der Walt 04 Mei 2021 16:47
'n Vrou wat Vrydag na bewering probeer het om 'n driejarige seuntjie te ontvoer, is in hegtenis geneem en verskyn binnekort in die hof.
Brig. Motantsi Makhele, polisiewoordvoerder, sê 'n vrou het Vrydag na 'n winkel in Sasolburg gegaan om kruideniersware te koop.
Haar seuntjie was heeltyd naby haar, maar toe sy haar bankkaart uit haar handsak haal, het sy gesien hoe iemand met haar kind wegloop.
Makhele sê die seuntjie se ma het na die vrou gehardloop en in daardie stadium nog gedink die vrou maak 'n grap.
Die ma het aan die vrou gevra wat sy doen, waarop die vreemde vrou geantwoord het dat sy die kind gaan vat en loop.
Makhele sê die ma het volgens die verklaring die seuntjie by die vrou gegryp en gegil, waarna die vrou haar uitgelag het en geloop het.
Die bestuurder van die winkel het intussen veiligheidswagte ontbied.
Die ma van die kind het so erg aan skok gely dat sy eers teen Maandag 'n klag by die polisie ingedien het.